Diari Oficial de la Generalitat Valenciana


Sumari del DOGV 3600, del 08-10-1999 (1999/8428)

ORDRE de 21 de setembre de 1999, de la Conselleria d'Economia i Hisenda, per la qual s'aprova la delimitació parcial de la via pecuària Assagador del Mar i Torre de la Sal, en el tram que discorre pel terme municipal de Cabanes (Castelló).
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3600

Data del DOGV
:   08-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8428


Data del document
:   21-09-1999

Organisme emissor
:   Conselleria d'Economia i Hisenda

Tipus de document
:   Ordre

Descriptors 

:   * Cabanes
    * legislació
    * municipi
    * via rural
    * ramat

ORDRE de 21 de setembre de 1999, de la Conselleria d'Economia i Hisenda, per la qual s'aprova la delimitació parcial de la via pecuària Assagador del Mar i Torre de la Sal, en el tram que discorre pel terme municipal de Cabanes (Castelló). [1999/8428]
  
Vist l'expedient de delimitació parcial de la via pecuària ?Assagador del Mar i Torre de la Sal- en el tram que discorre pel terme municipal de Cabanes (Castelló), tramitat per la Conselleria de Medi Ambient amb el fi de consolidar el seu caràcter de domini públic.
  
Atés que la delimitació s'ajusta a la classificació de la via pecuària aprovada per Ordre Ministerial de 22 de desembre de 1962 (BOE 23 de gener de 1963).
  
Atés que dins del període d'informació pública a què fou sotmés l'expedient foren presentades al·legacions per:
  
1. L'Ajuntament de Cabanes.
  
2. La senyora Mercedes Cabeza de Vaca Abiol.
  
3. La Direcció General de Costes.
  
Atés que la Direcció General de Conservació del Medi Natural de la Conselleria de Medi Ambient proposa l'aprovació de la delimitació d'acord amb els termes que figuren en l'expedient.
  
Vistos els informes dels serveis jurídics de les conselleries de Medi Ambient i d'Economia i Hisenda.
  
Vist que s'han complit en l'expedient els tràmits assenyalats per l'article 7 i següents de la Llei 3/95, de 23 de març, de Vies Pecuàries.
  
Vist el que disposa l'article 16.4 de la Llei 3/1986, de 24 d'octubre, de Patrimoni de la Generalitat Valenciana, correspon a aquesta conselleria l'aprovació de la delimitació d'immobles propietat de la Generalitat Valenciana.
  
ORDENE
  
Primer
  
Aprovar la delimitació de la via pecuària Assagador del Mar i Torre de la Sal en el tram que discorre pel terme municipal de Cabanes (Castelló), d'acord amb la proposició de delimitació i els plànols que consten en l'expedient i les característiques de la quals són les següents:
  
- Amplària classificada: legal, 50 metres; necessària, 50 metres.
  
- Longitud total del tram delimitat: 7.200 m².
  
- Superfície total delimitada: 360.500 m²
  
Segon
  
Desestimar les al·legacions presentades pels motius que s'indiquen a continuació:
  
La presentada per la senyora Mercedes Cabeza de Vaca Abiol, la qual al·lega dret de propietat sobre la parcel·la confrontant a la línia de piquets 93 a 99, fent constar que els números 95 i 97 se situen en l'interior de la seua propietat, aportant la corresponent escriptura pública de compravenda degudament inscrita en el Registre de la Propietat, aquesta es denega basant-se en el que disposen els articles 1 de la Llei de Vies Pècuaries de 1974, 1 i disposició final primera del seu Reglament i de l'article 8.3 de la vigent Llei 3/1995, de Vies Pecuàries, els quals fan menció al caràcter de béns de domini públic de les vies pecuàries no susceptibles de prescripció, per això les inscripcions registrals no poden prevaler davant la naturalesa jurídica demanial.
  
La presentada per l'Ajuntament de Cabanes en la qual s'al·lega l'existència de diverses propietats particulars que serien afectades per la delimitació, la qual es denega pels motius exposats en l'al·legació anterior.
  
Igualment s'al·lega l'existència del Pla General d'Ordenació Urbana aprovat el 9 de març de 1983, en el qual no es reflecteix l'existència de la via pecuària objecte de la delimitació. A aquest efecte es fa constar que segons que disposa l'article 17-1-f de la Llei de la Generalitat Valenciana 6/1994, de 15 de novembre, reguladora de l'activitat urbanística, els plans generals establiran tractaments conforme a la seua legislació reguladora per a la protecció i funcionalitat de béns de domini públic no municipal, entre els quals es troben les vies pecuàries.
  
La presentada per la Direcció General de Costes de l'Estat segons la qual la major part del tram de via pecuària delimitada discorre dins del domini públic marítim terrestre. Aquesta al·legació ha de ser igualment desestimada, ja que el motiu de la delimitació és exclusivament definir i consolidar el domini públic pecuari.
  
Segons fa constar l'informe del Servei Jurídic de la Conselleria de Medi Ambient de data 17 de juliol de 1995, les sentències del Tribunal Constitucional 227/1998, fonament jurídic 25, 49/1998, fonament jurídic 29, així com la de data 26 de juny de 1995, estableixen que la qualificació i atribució demanial no pot operar com a límit per al sistema constitucional de distribució de competències, ni és títol jurídic per a pretendre una competència excloent sobre el domini públic, que excloga a la que sobre aquest territori tenen altres administracions públiques per altres títols.
  
Tercer
  
Que es procedisca a la cancel·lació total o parcial d'aquelles inscripcions registrals que resulten contradictòries amb la delimitació.
  
Quart
  
Que la Conselleria de Medi Ambient fite el tram delimitat.
  
Cinqué
  
Que es publique aquesta ordre en el Diari Oficial de la Generalitat Valenciana, i que es trasllade als organismes informants i es notifique als interessats en l'expedient.
  
València, 21 de setembre de 1999
  
El conseller d'Economia i Hisenda